OB teleurgesteld oor Gordhan se ‘persoonlike beledigings’(Foto’s: ANA) Die openbare beskermer, adv. Busisiwe Mkhwebane, sê sy is teleurgesteld oor die persoonlike beledigings wat met die minister van openbare ondernemings se hersieningsaansoek in die hof gepaard gaan. Pravin Gordhan het ŉ dringende aansoek ingedien vir ŉ interdik teen die implementering van remediërende stappe wat deur die openbare beskermer aanbeveel is. Mkhwebane het Vrydag verskeie regeringsrolspelers, onder andere pres. Cyril Ramaphosa en die polisie, versoek om teen Gordhan op te tree vir sy rol in die destydse stigting van die sogenaamde “rogue”‑eenheid in die Suid-Afrikaanse Inkomstediens (SAID). “Terwyl ek groot respek vir die kantoor van die openbare beskermer het, betwyfel ek die bevoegdheid, integriteit, wettige geletterdheid en grondwetlike begrip van sy bekleër rakende haar bevoegdhede, pligte en funksies,” het Gordhan onder meer gesê. Mkhwebane het Donderdag in ŉ verklaring gesê sy neem kennis van die hofaansoek en aanvaar dat ŉ hersiening deel is van die voorgeskrewe proses wat gegriefde partye kan volg om verslae wat haar kantoor vrystel, te betwis. In haar verklaring gee Mkhwebane haar teleurstelling te kenne oor hoe die “hofaansoek gehul is in die onwaardigheid van persoonlike beledigings”. “Sy gaan net oor die feite van die saak kommentaar lewer, omdat dit benede die waardigheid is van die hoë poste wat [die openbare beskermer] en die minister beklee, om by persoonlike beledigings betrokke te raak,” lui die verklaring. Die OB sê Gordhan se aansoek word glo op ŉ dringende basis gebring, maar dat hofstukke teen Donderdagmiddag steeds nie formeel op haar beteken is nie. Sy gaan egter die aansoek teenstaan, omdat sy volle vertroue in die akkuraatheid van haar bevindings het. “Ons is van mening dat die emosionele taalgebruik, persoonlike beledigings en blatante leuens of sinspeling, daarop gemik is om die aandag van die ware kwessies en bevindings af te lei,” het Mkhwebane gesê.